**Ka‘iulani** (oikealta nimeltään *Victoria Kawekiu Kaʻiulani Lunalilo Kalaninui Ahilapalapa*, 16. lokakuuta 1875 – 6. maaliskuuta 1899) oli havaijilainen prinsessa, joka oli myös kuningatar Lili‘uokalanin nimeämä kruununperijätär.

Varhainen elämä
---------------

Ka‘iulani syntyi vuonna 1875. Hänen vanhempansa olivat Archibald Cleghorn ja prinsessa Likelike, ja hän oli Kalākaua-dynastian ainoa suora perillinen. Cleghorn oli alkujaan Skotlannista ja menestynyt liikemies Havaijilla. Ristiäislahjaksi Ka‘iulani sai kummitädiltään Ruth Ke‘elikōlanilta 10 eekkeriä maata Waikīkīlta. Ka‘iulanin isä rakennutti tontille ‘Āinahaun talon.

Likelike kuoli tyttärensä ollessa 11 ja kertoman mukaan ennusti kuolinvuoteellaan, että Ka‘iulanin elämä tulisi olemaan yksinäinen ja onneton.

Vuonna 1887 Ka‘iulani sai kunnian sytyttää Havaijin ensimmäiset sähkövalot ‘Iolanin palatsissa. Silloinen kuningas Kalākaua oli kiinnostunut sähkövalaistuksen mahdollisuuksista maailmanympärimatkansa aikana.

Muutto Isoon-Britanniaan
------------------------

Ollessaan 13-vuotias, Ka‘iulani ja hänen sisarpuolensa Annie lähetettiin Englantiin opiskelemaan. Aluksi tarkoitus oli jäädä vain vuodeksi, mutta Havaijin poliittisten ongelmien takia tämä venyi kahdeksaksi vuodeksi ja hän palasi Havaijille vasta vuonna 1897. Tuona aikana hänen laillinen huoltajansa oli Theophilius Harris Davies, joka oli myös tehnyt uran liikemiehenä Havaijilla. Ka‘iulani opiskeli pienessä Great Harrowden Hall -koulussa, jonka olivat valinneet hänelle mm. hänen isänsä ja Kalākaua taatakseen tyttärelle mahdollisimman hyvän koulutuksen.

Lili‘uokalani nimesi Ka‘iulanin kruununperillisekseen 9. maaliskuuta 1891, koska kuningattarella ei ollut omia biologisia lapsia.

Isossa-Britanniassa Ka‘iulanilla uskottiin olleen useita suhteita eri miesten kanssa. Näiden väitteiden paikkaansapitävyys on ontuva.

Paluu Havaijille ja vallankaappaus
----------------------------------

Ka‘iulanin poissa ollessa kuningas Kalākaua kuoli vuonna 1891. Tämän korvasi Lili‘uokalani, jonka pääsääntöisesti amerikkalaiset plantaasinomistajat syrjäyttivät kaksi vuotta myöhemmin. Ka‘iulani matkusti Isosta-Britanniasta New Yorkiin vedotakseen suoraan amerikkalaisiin. Amerikkalainen lehdistö oli erittäin kiinnostunut hänestä ja vastassa tätä jo satamassa, kun prinsessa saapui laivalla. Tämän jälkeen hän matkusti Washingtoniin, jossa hän tapasi presidentti Clevelandin illallisella.

Havaijille palattuaan Ka‘iulani alkoi pikkuhiljaa luopua visiosta Havaijin kuningattarena. Hän hoivasi Kapi‘olani-tätiään, joka kuoli hieman Ka‘iulanin jälkeen. Lisäksi Ka‘iulani toimi Havaijin punaisen ristin varapuheenjohtajana.

Kun Yhdysvallat otti Havaijin haltuunsa 12. elokuuta 1898, Ka‘iulani kokoontui yhdessä muiden entiseen hoviin kuuluneiden havaijilaisten kanssa hautajaisvaatteita protestoidakseen laitonta valtausta.

Myöhempi elämä ja perintö
-------------------------

Vuonna 1898 Ka‘iulani meni kihloihin prinssi David Kawānanakoan kanssa. Pari ei koskaan ehtinyt mennä naimisiin eikä saanut lapsia.

Samana vuonna, kun Ka‘iulani meni kihloihin, hän oli ratsastamassa Isolla saarella vuoristossa, jossa seurueen yllätti myrsky. Ka‘iulani vilustui ja sairastui keuhkokuumeeseen, minkä on arveltu heikentäneen hänen terveyttään edelleen. Ka‘iulani kuoli 6. maaliskuuta 1899 ‘Āinahaun talossa. Kertoman mukaan naapurit löysivät prinsessan kuolleena, kun tilan riikinkukot kirkuivat epätavallisen lujaa. Prinsessa on haudattu Havaijin kuninkaalliseen mausoleumiin Mauna ‘Alaan.

Ka‘iulania on pidetty esimerkkinä niin anglofiileille kuin havaijisailillekin nuorena ja älykkäänä naisena, joka rikkoi aikansa tiukkoja odotuksia.

Vuonna 2009 Havaijin elokuvafestivaaleilla julkistettiin prinsessan elämästä kertova draamaelokuva *Princess Kaiulani*, jossa prinsessaa esittää perulainen-amerikkalainen Q'orianka Kilcher, mikä aiheutti närää havaijilaisten keskuudessa.

Galleria
--------

* Ka‘iulanin postuumi muotokuva Hinakichi Kobayashin maalaamanaKa‘iulanin postuumi muotokuva Hinakichi Kobayashin maalaamana
* Kruununperijä Ka‘iulanin henkilökohtainen lippuKruununperijä Ka‘iulanin henkilökohtainen lippu
* Ka‘iulanin arkku näytillä hänen hautajaisissaanKa‘iulanin arkku näytillä hänen hautajaisissaan
* Ka‘iulanin maalaama maisemakuva skotlantilaisesta sillastaKa‘iulanin maalaama maisemakuva skotlantilaisesta sillasta
* Ka‘iulanin patsas Waikikilla.Ka‘iulanin patsas Waikikilla.

Lähteet
-------

1. 1 2 3  Princess Kaʻiulani … Engaged? *Images of Old Hawaiʻi*.  6.3.2022. Viitattu 10.9.2022. (englanniksi)
2. 1 2 3  Princess Kaiulani *electricscotland.com*. Viitattu 10.9.2022.
3. ↑  Keʻelikōlani – Princess Ruth *Images of Old Hawaiʻi*.  9.2.2013. Viitattu 8.2.2023. (englanniksi)
4. 1 2  Ka’iulani: Hawaii’s Island Rose *Smithsonian Magazine*.  9.7.2009. Viitattu 10.9.2022. (englanniksi)
5. ↑  130 years ago, 'Iolani Palace turned on its lights. Today, the feat is being recognized *Hawaii News Now*.  24.3.2018. Viitattu 21.9.2022. (englanniksi)
6. 1 2 3  Unlucky Star: Princess Ka'iulani (pdf) *The Hawaiian fournal of History*.  1999. Viitattu 10.9.2022. (englanniksi)
7. 1 2  H.R.H Princess Kaʻiulani *Royal Family of Hawaii Official Website*.  2022.  Arkistoitu 2.11.2022. Viitattu 10.9.2022. (englanniksi)
8. ↑  The Tragic Life and Global Legacy of the Last Hawaiian Princess *Atlas Obscura*.  13.7.2021. Viitattu 10.9.2022. (englanniksi)
9. ↑  Ka‘iulani Haunts Empire in Waikīkī *The National Endowment for the Humanities*.  2022. Viitattu 10.9.2022. (englanniksi)
10. ↑  Princess Kaiulani: A Motion Picture Pretender to the Throne *LA Progressive*.  14.5.2010. Viitattu 10.9.2022. (englanniksi)
11. ↑  Princess Ka'iulani *IMDb*.  2022. Viitattu 10.9.2022. (englanniksi)


|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Ranska
* BnF data
* Saksa
* Israel
* Yhdysvallat
* Alankomaat
* Puola

 |
|  |
| Muut | 
* Europeana
* SNAC

 |

 |